YONG บวกแรง 4% รับดีมานด์วัสดุก่อสร้างพุ่ง หลังน้ำท่วม จับตากำไร Q3 โตแกร่ง
YONG บวกแรง 4% คาดดีมานด์วัสดุก่อสร้างพุ่ง หลังน้ำท่วม จับตากำไร Q3/65 โตแกร่ง มั่นใจดันรายได้ปีนี้ทะลัก 1,000 ล้านบาท
YONG บวกแรง 4% คาดดีมานด์วัสดุก่อสร้างพุ่ง หลังน้ำท่วม จับตากำไร Q3/65 โตแกร่ง มั่นใจดันรายได้ปีนี้ทะลัก 1,000 ล้านบาท
13 ก.ย. 2565

ผู้สื่อข่าวรายงานว่า บริษัท ยงคอนกรีต จำกัด (มหาชน) หรือ YONG ณ เวลา 11:46 น. อยู่ที่ระดับ 2.34 บาท บวก 0.10 บาท หรือ 4.46% ราคาสูงสุด 2.38 บาท ราคาต่ำสุด 2.24 บาท ด้วยมูลค่าซื้อขาย 62.54 ล้านบาท คาดเก็งกำไรหุ้นกลุ่มวัสดุก่อสร้างและสินค้าตกแต่งซ่อมแซมได้รับอานิสงส์หลังน้ำท่วม

บล.ดาโอ (ประเทศไทย) ระบุในบทวิเคราะห์วันนี้(13 ก.ย.) มองเป็นบวกต่อหุ้นกลุ่มวัสดุก่อสร้างและสินค้าตกแต่งซ่อมแซมได้รับอานิสงส์หลังน้ำท่วม จากแนวโน้มปริมาณฝนยังคงสูงต่อเนื่องในเดือน ก.ย.65 โดยเฉพาะภาคกลางและภาคตะวันออกเฉียงเหนือ กรมอุตุนิยมวิทยาพยากรณ์ว่าในช่วงตั้งแต่วันที่ 10-19 ก.ย.65 จะยังคงมีฝนตกต่อเนื่องและเกิดปริมาณน้ำขังสะสม เป็นสาเหตุให้เกิดเหตุการณ์น้ำท่วมและน้ำป่าไหลหลากในหลายจังหวัดโดยเฉพาะในภาคกลางและภาคตะวันออกเฉียงเหนือ
มองว่าผลกระทบจากเหตุการณ์ฝนตกหนักและต่อเนื่องในปี 65 นี้ไม่ได้มีความรุนแรงมาก เมื่อเทียบกับเหตการณ์น้ำท่วมหนักใหญ่ที่เคยเกิดขึ้นในปี 54 (ระยะเวลาเกือบ 5 เดือน โดยมีฝนตกสะสมตลอดทั้งปี) ที่มีน้ำท่วมในปริมาณมากและท่วมนาน ในพื้นที่สำคัญที่ส่งผลต่อเศรษฐกิจหดตัว (GDP หดตัวราว -9%) อ้างอิงข้อมูลจาก GISTDA จะเห็นว่าพื้นที่ที่ได้รับความเสียหายจากน้ำท่วมในเดือนส.ค. 65 อยู่ที่ 1.9 ล้านไร่ น้อยกว่าช่วงน้ำท่วมใหญ่ในเดือน ส.ค.54 ที่มีขนาด 5.9 ล้านไร่ อย่างไรก็ตามเหตุการณ์น้ำท่วมครั้งนี้ทำให้เกิดความเสียหายต่ออาคารสิ่งปลูกสร้างและรถยนต์เป็นส่วนใหญ่
บล.ดาโอฯ มองว่าสินค้ากลุ่มตกแต่งและซ่อมแซมที่อยู่อาศัยจะได้รับประโยชน์ จะได้รับอนิสงส์จากเหตุการณ์น้ำท่วมนี้ เนื่องจากกิจกรรมการซ่อมแซมตกแต่งที่อยู่อาศัยจะสูงขึ้นหลังจากเหตุการณ์เริ่มคลี่คลาย บวกกับเข้าสู่ฤดูกาลซ่อมแซมบ้านหลังฤดูฝน ทำให้ demand ของสินค้าที่เกี่ยวกับการตกแต่งซ่อมแซมและการ renovate บ้านถูกเร่งขึ้นเป็นบวกมากต่อสาขาในพื้นที่ได้รับผลกระทบ
โดยก่อนหน้านายสรรเพชญ ศลิษฏ์อรรถกร กรรมการผู้จัดการ YONG กล่าวว่า การที่ภาพรวมผลการดำเนินงานของปี 2565 บริษัทตั้งเป้าหมายมีรายได้จากการขายและบริการเติบโต 10-15% หรืออยู่ที่ระดับ 1,000 ล้านบาท เมื่อเทียบกับปี 2564 ที่มีรายได้จากการขายและบริการ 715 ล้านบาท เป็นไปตามการทยอยรับรู้รายได้จากงานในมือ (Backlog) มูลค่ากว่า 200 ล้านบาท ซึ่งจะรับรู้รายได้ภายในปีนี้เป็นส่วนใหญ่ และที่เหลือรับรู้ในเดือน ม.ค. 2566 บวกกับฟื้นตัวของอุตสาหกรรม และความต้องการผลิตภัณฑ์ในตลาดยังสูง โดยเฉพาะกลุ่มลูกค้าภาคอสังหาริมทรัพย์ ทำให้มีคำสั่งซื้อ (Order) เข้ามาต่อเนื่อง
ขณะที่บริษัทได้มีการเข้าไปประมูล หรือเจรจารับงานเจ้ามาเสริมพอร์ตเพิ่มเติม แต่ยังไม่สามารถรับงานทันความต้องการ (ดีมานด์) ของลูกค้าในตลาดที่มีอยู่ค่อนข้างมากได้เต็มที่นัก เนื่องจากโรงงานแต่ละแห่งของ YONG มีอัตรากำลังการเดินเครื่องจักรผลิตสูง 70-90% แล้ว นอกจากนี้ ปัจจุบันอยู่ระหว่างการขยายโรงงาน และกำลังการผลิต เชื่อว่าจะช่วยให้สามารถรับงานได้เต็มที่ตั้งแต่ช่วงไตรมาส 4/2565 เป็นต้นไป และสร้างการเติบโตได้มากขึ้น
สำหรับแผนการขยายธุรกิจ แบ่งเป็น 1.ลงทุนก่อสร้างโรงงาน 3 โรงใหม่ อ.บางเลน จ.นครปฐม เพื่อขยายกำลังการผลิต ได้แก่ การผลิตเสาเข็มจาก 37,700 ลูกบาศก์เมตร (ลบ.ม.) ต่อปี เป็น 64,580 ลบ.ม.ต่อปี การผลิตแผ่นพื้นสำเร็จรูป 1,670 ลบ.ม.ต่อปี เป็น 15,110 ลบ.ม.ต่อปี และการขยายกำลังผลิตโรงงานคอนกรีตผสมเสร็จ 30,000 ลบ.ม.ต่อปี เป็น 130,800 ลบ.ม.ต่อปี คาดว่าจะเริ่มเดินเครื่องจักรเชิงพาณิชย์ได้ในไตรมาส 4/2565 และพัฒนาระบบที่เกี่ยวข้องรวมถึงรายจ่ายฝ่ายทุน (Capital Expenditure) มูลค่า 120 ล้านบาท
2.ใช้เป็นเงินลงทุนในการก่อสร้างโรงงานคอนกรีตผสมเสร็จ อ.บางใหญ่ จ.นนทบุรี มูลค่า 20 ล้านบาท โดยจะทำให้มีกำลังการฺผลิตคอนกรีตผสมเสร็จสูงสุด 100,800 ลบ.ม.ต่อปี คาดว่าจะเริ่มเดินเครื่องจักรเชิงพาณิชย์ได้ภายในเดือน ก.ย. 2565 รวมไปถึงในอนาคตมีแผนขยายโรงงานเพิ่มใน จ.ระยอง บนพื้นที่กว่า 70 ไร่ เพื่อรองรับตลาดโซนเศรษฐกิจพิเศษพัฒนาระเบียงเขตเศรษฐกิจตะวันออก (EEC) มูลค่า 350 ล้านบาท ถือเป็นการขยายฐานลูกค้า และฐานรายได้ใหม่ของบริษัทด้วย
ขณะที่ทิศทางผลการดำเนินงานในไตรมาส 2/2565 เห็นสัญญาณการฟื้นตัวที่ดีมาก เมื่อเทียบกับไตรมาส 1/2565 อย่างไรก็ตามได้กำหนดประชุมคณะกรรมการบริษัท เพื่ออนุมัติ และประกาศงบในวันที่ 10 ส.ค. 2565
ส่วนทิศทางในช่วงครึ่งปีหลังของปี 2565 น่าจะเห็นการเติบโตที่โดดเด่นกว่าช่วงครึ่งปีแรก เนื่องจากการฟื้นตัวของอุตสาหกรรมภาคการก่อสร้าง และภาคอสังหาริมทรัพย์ ทำให้มีคำสั่งซื้อ (ออเดอร์) และทยอยรับรู้รายได้มากขึ้น แม้ว่าในช่วงไตรมาส 3/2565 จะเป็นฤดูฝน และกระทบต่องานติดตั้งบางช่วงที่ฝนตกหนัก หรือหลายวัน แต่ยังบริหารจัดการได้ดี และในส่วนของการส่งมอบสินค้าก็ทำได้ดีเช่นกัน